## Pravilnik o izmjenama i dopunama Pravilnika o patentu

### NN 145/2012 (27.12.2012.), Pravilnik o izmjenama i dopunama Pravilnika o patentu

145 27.12.2012 Pravilnik o izmjenama i dopunama Pravilnika o patentu

MINISTARSTVO ZNANOSTI, OBRAZOVANJA I ŠPORTA

3106

Na temelju članka 115. Zakona o patentu (»Narodne novine«, broj 173/03, 87/05, 76/07, 30/09, 128/10 i 49/11) ministar nadležan za rad Državnog zavoda za intelektualno vlasništvo, na prijedlog ravnatelja Državnog zavoda za intelektualno vlasništvo, donosi

PRAVILNIK

O IZMJENAMA I DOPUNAMA PRAVILNIKA O PATENTU

Članak 1.

U Pravilniku o patentu (»Narodne novine«, broj 117/07, 03/11 i 66/11), iza članka 1. dodaje se članak 1.a koji glasi:

»Izrazi koji se koriste u ovome Pravilniku, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.«

Članak 2.

U članku 2. stavcima od 3. do 8. riječi: »stavkom 1.« zamjenjuju se riječima: »stavkom 2.«.

Članak 3.

Članak 3. mijenja se i glasi:

»(1) Europska prijava patenta podnosi se Europskom patentnom uredu ili Zavodu kao Prijamnom uredu u jednom primjerku neposredno, poštom ili elektroničkim putem, u skladu s odredbama Europske patentne konvencije i pripadajućih provedbenih propisa.

(2) Europska prijava patenta u elektroničkom obliku koja se podnosi Zavodu, podnosi se korištenjem programske podrške osigurane od strane Europskog patentnog ureda, u skladu s Odlukom predsjednika Europskog patentnog ureda o podnošenju dokumenata u elektroničkom obliku.

(3) Zavod na svojoj internetskoj stranici objavljuje tehničke preduvjete za ostvarivanje elektroničke komunikacije za podnošenje prijave u skladu sa stavkom 2. ovoga članka. Podnositelj prijave koji želi podnijeti prijavu u skladu sa stavkom 2. ovoga članka obvezan je osigurati tehničke preduvjete potrebne za podnošenje prijava i drugih podataka i priloga elektroničkim putem.«

Članak 4.

Članak 13. mijenja se i glasi:

»(1) Pohranjeni uzorak živoga biološkoga materijala učinit će se na zahtjev dostupnim. Dostupnost živoga biološkoga materijala sastoji se u izdavanju njegova uzorka tražitelju. Tražitelj može biti:

1. do prvog objavljivanja patentne prijave, bilo koja osoba koja podnese takav zahtjev a koja je u tu svrhu dobila suglasnost podnositelja prijave, kao i osoba koja takav zahtjev podnese bez suglasnosti podnositelja ako dokaže da se, postupajući protiv njega, podnositelj prijave pozvao na prava iz svoje prijave;

2. između objavljivanja patentne prijave i priznanja patenta, bilo koja osoba koja podnese takav zahtjev;

3. nakon priznanja patenta, bez obzira na to je li patent poništen ili ukinut, bilo koja osoba koja podnese takav zahtjev.

(2) Do ispunjenja tehničkih uvjeta za objavu prijave patenta, podnositelj prijave može podnijeti zahtjev da se dostupnost pohranjenom materijalu dopusti samo izdavanjem uzorka neovisnom stručnjaku što ga je imenovao podnositelj zahtjeva:

1. do objave podatka o priznanju patenta, ili

2. u roku od dvadeset godina od datuma podnošenja, ako je prijava odbijena ili povučena,

(3) Zahtjev iz stavka 1. ovog članka dostavlja se Zavodu na obrascu kojega propisuje ovlaštena institucija u skladu s člankom 20. stavkom 5. Zakona, na kojemu Zavod potvrcluje da je podnesena prijava patenta u kojoj se podnositelj prijave pozvao na pohranu živog biološkog materijala, te da tražitelj ima pravo zahtijevati izdavanje uzorka živog biološkog materijala. Ova se odredba na odgovarajući način primjenjuje i na stavak 2. ovog članka.

(4) Uzorak će se učiniti dostupnim samo onda ako se osoba koja zahtijeva njegovo izdavanje obveže da za vrijeme trajanja patenta neće:

1. taj uzorak ili bilo koji materijal dobiven iz tog uzorka učiniti dostupnim trećim osobama;

2. taj uzorak ili bilo koji materijal dobiven iz tog uzorka upotrebijavati drugačije osim u eksperimentalne ili istraživačke svrhe, izuzev ako se podnositelj prijave ili vlasnik patenta, ovisno o slučaju, izričito odrekao od prava na takvu obvezu tražitelja.

Ova se odredba na odgovarajući način primjenjuje i na stavak 2. točku 2. ovog članka.

(5) Obveza iz stavka 4. točke 2. ovoga članka ne postoji ako se tražitelj koristi izdanim uzorkom pohranjenog živog biološkog materijala na temelju prisilne licencije.

Članak 5.

Članak 45. mijenja se i glasi:

»(1) Međunarodna prijava patenta podnosi se Zavodu kao Prijamnom uredu u pisanom obliku u jednom primjerku, neposredno, poštom ili elektroničkim putem na engleskom ili hrvatskom jeziku.

(2) Međunarodna prijava patenta u elektroničkom obliku koja se podnosi Zavodu, podnosi se korištenjem programske podrške osigurane od strane Svjetske organizacije za intelektualno vlasništvo ili Europskog patentnog ureda.

(3) Zavod na svojoj internetskoj stranici objavljuje tehničke preduvjete za ostvarivanje elektroničke komunikacije za podnošenje prijave u skladu sa stavkom 2. ovoga članka. Podnositelj prijave koji želi podnijeti prijavu u skladu sa stavkom 2. ovoga članka obvezan je osigurati tehničke preduvjete potrebne za podnošenje prijava i drugih podataka i priloga elektroničkim putem.

(4) Ako je međunarodna prijava patenta podnesena na hrvatskom jeziku, podnositelj je dužan u roku od mjesec dana od datuma zaprimanja te prijave Zavodu podnijeti prijevod međunarodne prijave patenta na engleski jezik.

(5) Pristojbe propisane Pravilnikom prema Ugovoru o suradnji na području patenata i pristojbe propisane Sporazumom između Europskog patentnog ureda i Međunarodnog ureda Svjetske organizacije za intelektualno vlasništvo uplaćuju se na žiro-račun Državnog proračuna Republike Hrvatske u kunama, obračunate po srednjem tečaju Hrvatske narodne banke za devize.

(6) Zavod prikuplja uplaćene pristojbe iz stavka 5. ovog članka, konvertira ih u valute propisane Pravilnikom prema Ugovoru o suradnji na području patenata i Pravilnikom o pristojbama uz Europsku patentnu konvenciju, te ih prosljeđuje Međunarodnom uredu i Europskoj patentnoj organizaciji u propisanim rokovima.

(7) Troškove konverzije, bankarske provizije te eventualne tečajne razlike nastale u periodu od dana uplate kunskog iznosa pristojbi na žiro-račun Državnog proračuna Republike Hrvatske do dana kad je Zavod obavio prosljeđivanje istih, snosi podnositelj međunarodne prijave patenta.

(8) Europski patentni ured obavlja međunarodno pretraživanje i međunarodno prethodno ispitivanje međunarodnih prijava patenta koje se Zavodu podnose kao Prijamnom uredu.«

Članak 6.

Danom stupanja na snagu ovoga Pravilnika prestaje važiti Pravilnik o međunarodnim prijavama patenata (»Narodne novine – Međunarodni ugovori«, broj 10/98).

Članak 7.

Ovaj Pravilnik stupa na snagu danom objave u »Narodnim novinama«.

Klasa: 011-01/12-01/00122

Urbroj: 533-18-12-0002

Zagreb, 18. prosinca 2012.

Ministar
dr. sc. Željko Jovanović, v. r.

Pravilnik, NN 145/2012-3106